
Cedwir pob hawl. Ni ellir atgynhyrchu unrhyw ran o’r cyhoeddiad hwn, ei storio mewn system adalw neu ei drosglwyddo mewn unrhyw ffurf neu drwy unrhyw fodd heb ganiatâd ysgrifenedig Gofal Cymdeithasol Cymru ymlaen llaw. Dylid anfon ymholiadau am atgynhyrchu y tu allan i’r cwmpas a ganiateir yn benodol gan y gyfraith at Brif Weithredwr Gofal Cymdeithasol Cymru yn y cyfeiriad a roddir uchod.
Fformatau eraill: 
Mae’r ddogfen hon ar gael yn Saesneg hefyd. Mae copïau o’r ddogfen ar gael mewn print bras neu fformatau eraill, os oes angen.

1. Cyflwyniad a diben 
1.1. 	Mae arnom eisiau sicrhau bod gweithwyr cymdeithasol yn cael eu haddysgu i safon uchel a chyson yng Nghymru. Mae’r Fframwaith ar gyfer y Radd mewn Gwaith Cymdeithasol yng Nghymru yn amlinellu’r rheolau a ddefnyddir gennym er mwyn rheoleiddio’r cymhwyster proffesiynol. Nod hyn yw sicrhau bod gweithwyr cymdeithasol sy’n cymhwyso yn meddu ar y wybodaeth a’r sgiliau sydd eu hangen er mwyn ymarfer yn ddiogel ac yn effeithiol, a helpu i amddiffyn y cyhoedd.  
1.2.  Y Fframwaith ar gyfer y Radd mewn Gwaith Cymdeithasol (y Rheolau) yw’r brif ddogfen sy’n amlinellu amodau cymeradwyo rhaglen. Mae’r canllawiau hyn yn adeiladu ar y Rheolau ac mae ganddynt ddau bwrpas:
· egluro’r Rheolau’n fanylach 
· sicrhau bod pob myfyriwr gwaith cymdeithasol sy’n llwyddo i gwblhau’r radd gwaith cymdeithasol yng Nghymru wedi dangos ei fod yn bodloni’r gofynion cymhwysedd sylfaenol a ddisgrifir yn y Rheolau. 
2. Strwythur y ddogfen 
2.1. Mae’r Fframwaith ar gyfer y Radd mewn Gwaith Cymdeithasol yn cynnwys y Rheolau ac Atodlen i’r Rheolau. Mae’r Atodlen yn cynnwys saith elfen sy’n disgrifio amodau cymeradwyo rhaglenni. Mae’r canllawiau hyn yn dilyn yr un fformat â’r Atodlen a rhaid eu darllen ochr yn ochr â’r gofynion hynny.  
2.2. Defnyddir y termau ‘rhaid’ a ‘dylai’ fel a ganlyn yn y canllawiau: 
· mae ‘rhaid’ yn ymateb gofynnol i fodloni’r gofynion cymeradwyo
· mae ‘dylai’ yn ymateb argymelledig i’ch galluogi i fodloni’r amodau cymeradwyo.   
2.3 	Rydym wedi amlinellu strwythur hyfforddiant cymhwyso gwaith cymdeithasol a chamau datblygu yn atodiad 1 y ddogfen hon. 
3. Gweithio mewn partneriaeth
 
3.1. Mae Paragraff 1 o’r Atodlen yn amlinellu’r gofynion i ddatblygu, rheoli a chyflwyno rhaglenni drwy bartneriaeth rhwng cyflogwyr gweithwyr cymdeithasol a sefydliad Addysg Uwch (AU). Gall y partneriaethau hyn gynnwys cyflogwyr gwaith cymdeithasol o’r sector statudol, y sector preifat neu’r trydydd sector, ond rhaid iddynt gynnwys o leiaf un awdurdod lleol. 
Rhaid cadarnhau partneriaethau drwy gytundeb wedi’i lofnodi sy’n amlinellu rolau a chyfrifoldebau pob partner a’r adnoddau sy’n cael eu hymrwymo. Rhaid i’r cyfarwyddwr gwasanaethau cymdeithasol lofnodi cytundeb y bartneriaeth ar ran awdurdod lleol. 
3.2 	Rhaid i raglenni hefyd sicrhau bod pobl ag anghenion gofal a chymorth, a gofalwyr yn cael eu cynnwys mewn datblygu, rheoli a chyflwyno’r rhaglen. 
4. Darparu adnoddau 
4.1. Mae Paragraff 2 o’r Atodlen yn ymwneud â’r adnoddau y mae’n rhaid i’r sefydliad AU eu rhoi i mewn i’r rhaglen. Mae rhai o’r adnoddau hyn yn cael eu sicrhau drwy gytundeb(au) partneriaeth gyda chyflogwyr.  
Yn y paragraff hwn, mae adnoddau’n cyfeirio at: 
· bobl sy’n ymwneud â datblygu, rheoli a chyflwyno’r rhaglen
· yr adnoddau ffisegol, er enghraifft y gwasanaethau llyfrgell a’r amgylchedd addysgu
· yr adnoddau ariannol sydd ar gael i’r rhaglen.  
4.2. Mae Paragraff 2(1)(a) yn gofyn i brifysgol sicrhau bod digon o weithwyr cymdeithasol cofrestredig cymwys a phrofiadol yn cyfrannu at ei rhaglen gymhwyso. Mae hyn yn cyfeirio at addysgu academaidd ac ymarferol. Mae’r troednodyn yn egluro bod rhaid i raglenni sicrhau eu bod yn gallu cael mynediad at weithwyr sydd ag arbenigedd profiadol i gyflwyno pob agwedd ar y rhaglen gymhwyso.
4.3 	Rhaid i raglenni cymeradwy nodi arbenigedd proffesiynol staff sy’n cyfrannu at y rhaglen, a dylai’r mwyafrif ohonynt fod yn weithwyr cymdeithasol cymwys a phrofiadol. Fel rhan o’u datblygiad proffesiynol parhaus, disgwylir bod gan staff o’r fath gyfle i ymgymryd â gweithgaredd dysgu a datblygu perthnasol er mwyn cefnogi eu gwybodaeth am ymarfer gwaith cymdeithasol cyfoes.
 
5. Dewis myfyrwyr ar gyfer y rhaglen radd 
5.1. Mae Paragraff 3(1)(b) yn nodi bod yn rhaid i’r sefydliad AU asesu ymgeiswyr. Rhaid i’r sefydliad fod yn fodlon bod gan yr ymgeisydd ddigon o brofiad o ofal cymdeithasol i’w alluogi i “arddangos y gwerthoedd a’r sgiliau sylfaenol sy’n cyfateb i’r rhai sy’n ddisgwyliedig yn gyffredinol gan weithwyr cymdeithasol”. 
Dylai ymgeiswyr fod wedi ymgymryd â rôl am dâl neu rôl wirfoddol mewn lleoliad gofal cymdeithasol cyn gwneud cais ar gyfer rhaglenni. Yn achlysurol ac mewn amgylchiadau eithriadol, gall tiwtoriaid derbyn (neu swyddogion tebyg) a/neu arweinwyr rhaglenni (neu swyddogion tebyg) ystyried profiad a gafwyd mewn ffyrdd eraill pan fyddant yn teimlo y byddai hynny’n briodol i amgylchiadau personol yr ymgeisydd. Er enghraifft, person sydd â phrofiad uniongyrchol o waith cymdeithasol neu ofal a chymorth. Mewn achosion o’r fath, rhaid i’r ymgeisydd allu dangos sut mae ei brofiad wedi cyfrannu at ei ddealltwriaeth o anghenion gofal cymdeithasol pobl, a’i brofiad o wasanaethau gofal a chymorth. 
5.2. Mae Paragraff 3(1)(d) yn ymwneud â sgiliau cyfathrebu a rhifedd yr ymgeiswyr. Rhaid cyrraedd o leiaf Lefel 2 fel sy’n cael ei ddisgrifio gan Fframwaith Credydau a Chymwysterau Cymru. Gellir dangos hyn drwy gymwysterau TGAU gradd A* i C neu drwy ddulliau eraill o fesur. 
Rhaid i unrhyw gymwysterau ychwanegol y byddai rhaglenni eu heisiau yn y broses dderbyn gael sêl bendith Gofal Cymdeithasol Cymru drwy brosesau dilysu neu addasu. Rhaid i raglenni ddangos i Gofal Cymdeithasol Cymru bod ceisiadau o’r fath yn angenrheidiol er mwyn i ymgeiswyr allu ymgymryd â’r rhaglen astudio’n effeithiol. Pan fydd Gofal Cymdeithasol Cymru yn cytuno ar gymhwyster ychwanegol, rhaid i raglenni sicrhau: (i) na ellir gwneud unrhyw newidiadau yng nghanol cylch derbyn; a (ii) rhaid rhoi gwybod yn glir am unrhyw newidiadau arfaethedig drwy wefannau a deunyddiau derbyn, naill ai 12 mis cyn eu rhoi ar waith. Hefyd, ni ellir cymhwyso unrhyw ofynion ychwanegol ar gyfer cymwysterau i ymgeiswyr sydd wedi gohirio o flwyddyn neu flynyddoedd blaenorol.
Mae Fframwaith Credydau a Chymwysterau Cymru yn rhoi canllawiau ynglŷn â chymwysterau cyfatebol ac mae’r rhain i’w gweld yn Llywodraeth Cymru | Fframwaith Credydau a Chymwysterau Cymru.
5.3 	Mae Paragraff 3(1)(e) yn nodi bod rhaid i’r sefydliad fodloni ei hun bod yr ymgeisydd yn gallu cyfathrebu’n effeithiol yn ysgrifenedig ac ar lafar yn y Gymraeg neu’r Saesneg. Os nad Cymraeg neu Saesneg yw iaith gyntaf yr ymgeisydd rhaid i’r brifysgol fodloni ei hun bod yr ymgeisydd yn 
rhugl yn y Gymraeg neu’r Saesneg. Bydd angen i’r brifysgol a’i phartneriaid benderfynu sut y bydd yn profi hyn. 
Gallai tystiolaeth addas fod bod yr ymgeisydd yn ddiweddar:
· wedi cael sgôr dderbyniol mewn prawf Saesneg, er enghraifft, yr International English Language Test System. Mewn achosion o’r fath dylid cael sgôr derfynol o 7.0 ac ni ddylai unrhyw is-sgôr fod o dan 6.5. 
· wedi llwyddo i gwblhau cymhwyster addysg uwch arall a oedd yn cael ei addysgu a’i arholi drwy gyfrwng y Gymraeg neu’r Saesneg. 
5.4. O ran cofrestriad myfyriwr â ni, mae Paragraff 3(3)(d) yn nodi ei bod yn ofynnol i’r sefydliad AU rhoi gwybod i fyfyrwyr ei bod yn ofynnol iddynt gofrestru a bod rhaid iddo fod yn fodlon bod y myfyriwr wedi ei gofrestru. Rhaid i’r sefydliad AU sicrhau bod y myfyrwyr yn gwybod bod angen iddynt fod yn gofrestredig ar gychwyn y rhaglen. 
Os oes unrhyw oedi cyn cofrestru myfyriwr:
· dylai’r sefydliad AU rhoi gwybod i awdurdod lleol cartref y myfyriwr, fel bod modd gwneud penderfyniad ynglŷn â chyfranogiad y myfyriwr yn y rhaglen 
· rhaid i’r sefydliad AU gysylltu â ni os yw myfyriwr i fod i gychwyn cyfnod o ddysgu ymarfer cyn pen 14 diwrnod ond nad yw wedi ei gofrestru. 
5.5 Paragraff 3(2) yn ymwneud â chyfweliadau yn y broses ddethol. Y sefydliad fydd yn penderfynu ar y dull cyfweld (ee, wyneb yn wyneb, ar-lein, hybrid, ac ati), ond rhaid iddo ystyried y canlynol:
· Gwirio’n weledol – Beth bynnag fo’r dull, rhaid i’r broses gyfweld gynnwys mecanweithiau i gadarnhau pwy yw’r ymgeisydd, a rhaid i’r panel fod yn fodlon nad yw’r ymgeisydd yn cael ei hyfforddi na’i gynorthwyo’n ormodol yn y broses gyfweld. Rhaid i ymgeiswyr, a holl aelodau’r panel cyfweld, fod yn weladwy drwy gydol y cyfweliad.
· Cysondeb – Os oes mwy nag un dull yn cael ei ddefnyddio, rhaid i’r rhaglen allu dangos cydraddoldeb yn y broses dderbyn.
· Integreiddio – Rhaid i unrhyw brosesau derbyn ehangach gael eu mapio’n effeithiol er mwyn sicrhau bod pwrpas cyfweliadau, a’r dull a ddefnyddir ar eu cyfer, yn gyson â rhannau ehangach o’r broses/prosesau derbyn.
· Cydraddoldeb – Dylid gwneud darpariaeth i gynorthwyo ymgeiswyr sydd ag anghenion penodol a allai eu hatal rhag defnyddio un dull penodol. Dylai hyn gynnwys cydnabod efallai nad oes gan rai ymgeiswyr yr adnoddau technegol i wneud cyfweliadau ar-lein. Dylid hefyd ystyried anghenion penodol aelodau’r panel cyfweld.
· Hyfforddiant a chymorth technolegol – Rhaid rhoi hyfforddiant i aelodau’r panel ar gyfer y broses gyfweld, ac unrhyw feddalwedd a ddefnyddir i ategu’r broses gyfweld. Dylid darparu cymorth technolegol i gyfweld ag aelodau’r panel yn ôl yr angen.
· Diogelu data – Rhaid i bob proses ystyried gofynion diogelu data. Dylai hyn gynnwys sicrhau bod llwyfannau diogel yn cael eu defnyddio ar gyfer cyfweliadau, a bod unrhyw ddata sy’n cael ei gasglu drwy’r cyfweliad yn cael ei storio’n briodol yn unol â gofynion y sefydliad.
· Cyfansoddiad paneli cyfweld – Oni chytunir fel arall gyda Gofal Cymdeithasol Cymru, rhaid i baneli cyfweld gynnwys y canlynol: (i) person sydd â phrofiad uniongyrchol o wasanaethau (mae hyn yn cynnwys gofalwyr) sydd wedi cael cymorth a hyfforddiant; (ii) gweithiwr cymdeithasol cymwysedig, a; (iii) aelod o staff y sefydliad sy’n addysgu neu’n cynorthwyo gyda’r rhaglen gradd gwaith cymdeithasol. Mewn amgylchiadau eithriadol, gall y panel gynnwys dau aelod, ac mae’n rhaid i un ohonynt fod yn aelod o staff y sefydliad.

5.6 Paragraff 3(4)(c) bod rhaid cynnal ymarfer mapio pan fydd myfyriwr yn dymuno cael ei drosglwyddo o un radd gwaith cymdeithasol reoledig i un arall. Dylid cofnodi’r ymarfer mapio, a dylai gwybodaeth fod ar gael i’r myfyriwr sy’n dymuno cael ei drosglwyddo, boed y trosglwyddiad yn cael sêl bendith ai peidio. Dylai’r ymarfer mapio ystyried y canlynol:

· Deilliannau Dysgu
· Y Safonau Galwedigaethol Cenedlaethol (NOS)
· Oriau addysgu (fel y pennwyd o dan Ran II, Adran 6(g))
· Oriau lleoliadau gwaith (fel y pennwyd o dan Ran II Adran 6(h))
· Lefelau CCAUC
· Credydau sefydliadol

Gellir cynorthwyo’r broses fapio drwy rannu canllawiau rhaglenni a modiwlau rhwng sefydliadau. Os bydd yr ymarfer mapio’n dangos bod bylchau, rhaid llunio a chytuno ar gynllun cymorth pontio pwrpasol i sicrhau bod y gofynion angenrheidiol yn cael eu bodloni ar gyfer unrhyw raglen gymwys safonol. Gall hyn gynnwys 'archwilio' (ee, bod yn bresennol mewn sesiwn addysgu, ond peidio ag ailasesu) modiwlau i sicrhau bod yr elfennau angenrheidiol wedi cael sylw a/neu fod yr wybodaeth yn gyfredol. Y sefydliad sy’n derbyn y cais trosglwyddo gaiff wneud y penderfyniad terfynol ynghylch trosglwyddiad.

Os gwrthodir cais trosglwyddo, dylid rhoi gwybod i’r myfyriwr cyn gynted ag y bo’n rhesymol ymarferol, a rhaid rhoi gwybod i’r myfyriwr beth yw’r rheswm dros wrthod y cais. Mewn achosion o’r fath, dylai myfyrwyr allu parhau â’u hastudiaethau yn y sefydliad gwreiddiol (lle bo hynny’n bosibl).


6. Polisïau a gweithdrefnau gofynnol 
6.1. Disgrifir y polisïau a’r gweithdrefnau sy’n ofynnol ar gyfer cymeradwyo rhaglenni ym Mharagraff 4 o’r Atodlen. Dylai’r sefydliad AU sicrhau bod pob myfyriwr sydd ar y rhaglen yn gallu cael mynediad at y rhain.
7. Meini prawf dysgu ac asesu 
7.1. 	Mae’r rhan hon yn ymwneud â Pharagraffau 5 a 6 o’r Atodlen ac mae’n elfen allweddol o’r dasg o sicrhau bod pob myfyriwr gwaith cymdeithasol sy’n cwblhau’r radd gwaith cymdeithasol yn llwyddiannus yng Nghymru wedi dangos ei fod yn bodloni’r gofynion sylfaenol cymhwysedd fel y maent yn cael eu diffinio yn y Rheolau.
7.2. Bydd angen i bob rhaglen ddangos i ni sut y mae wedi ymgorffori’r canllawiau atodol yn ei gradd. Byddwn yn ystyried y trefniadau ar gyfer dysgu ac asesu myfyrwyr fel rhan o’r dasg o sicrhau ansawdd rhaglenni gradd gwaith cymdeithasol.
7.3 	Fel gradd alwedigaethol ac academaidd sy’n arwain at gymhwyster proffesiynol ni ellir cael rhaniad artiffisial rhwng datblygu gwybodaeth a sgiliau – rhaid i’r naill ategu’r llall. Mae’r canllawiau hyn ar ddysgu ac asesu felly’n darparu strwythur ar gyfer safoni’r canlyniadau dysgu wrth i ddysgwyr symud ymlaen drwy’r radd gwaith cymdeithasol, a gall rhaglenni ddefnyddio’r strwythur hwn fel sail i’w cwricwlwm ar gyfer datblygiad academaidd ac ar gyfer datblygu ymarfer. 
7.4. Gan fod y radd gwaith cymdeithasol yn ddyfarniad academaidd a phroffesiynol integredig sy’n arwain at reoleiddio proffesiynol, er mwyn pasio’r radd, rhaid i fyfyrwyr:
· basio pob rhan o’r gwaith academaidd sy’n cael ei hasesu 
· cwblhau pob lefel ddysgu academaidd yn llwyddiannus cyn mynd ymlaen i’r nesaf 
· cwblhau pob elfen dysgu ymarfer y rhaglen yn llwyddiannus cyn mynd ymlaen i’r nesaf 
· pasio o leiaf 1,400 awr o ddysgu ymarfer wedi’i asesu 
· darparu tystiolaeth o gymhwysedd ar gyfer chwe Rôl Allweddol Gwaith Cymdeithasol a’r 20 Safon Alwedigaethol Genedlaethol (NOS) ar gyfer Gwaith Cymdeithasol  
· dangos dealltwriaeth gynyddol o’r Côd Ymarfer Proffesiynol Gofal Cymdeithasol, a’r gallu i’w ddadansoddi a’i gymhwyso 
· dangos eu bod yn gallu defnyddio dulliau a thechnegau TGCh i gefnogi eu dysgu a’u hymarfer fel sy’n cael ei ddiffinio gan Ddatganiad Meincnodi Pwnc perthnasol yr ASA (gweler atodiad 2).
7.5. Oni bai bod ganddynt gytundeb gyda ni, rhaid bod myfyrwyr yn ymgymryd â chyfnod o ymarfer yn ystod pob blwyddyn o ddysgu, tra’u bod ar y rhaglen.
7.6. Bydd angen i fyfyrwyr ddangos eu datblygiad yn ystod y radd gwaith cymdeithasol tuag at y chwe rôl allweddol a’r 20 NOS. Mae atodiad 1 yn amlinellu strwythur cyffredinol y rhaglen gymhwyso gwaith cymdeithasol a’r camau datblygu a ddisgwylir gan fyfyrwyr gwaith cymdeithasol. Bydd rhaglenni unigol yn datblygu eu trefniadau manwl ar gyfer dysgu ac asesu fel rhan o’u cais i gael eu cymeradwyo.    
7.7. Mae’r strwythur hwn yn seiliedig ar y Côd Ymarfer Proffesiynol Gofal Cymdeithasol, y Safonau 
Galwedigaethol Cenedlaethol ar gyfer Gwaith Cymdeithasol a Datganiadau Meincnodi yr Asiantaeth Sicrhau Ansawdd ar gyfer Gwaith Cymdeithasol. Mae gan bob un o’r 20 NOS feini prawf perfformiad cysylltiedig sy’n egluro beth yw ystyr y safon a’r dangosyddion cymhwysedd. Er nad oes angen rhoi tystiolaeth unigol ar gyfer meini prawf perfformiad, dylid eu defnyddio fel sail i benderfyniadau ynglŷn â chymhwysedd o’i gymharu â’r safon.  
7.8. Rhaid i bob math o addysgu, dysgu ac asesu, boed yn cael ei wneud gan y coleg neu gan asiantaeth, gyfuno theori ac ymarfer. Datblygir dulliau asesu cyffredinol gan y rhaglen ond gallant, er enghraifft, fod yn seiliedig ar:
· arsylwi ymarfer yn uniongyrchol
· adroddiadau, dyddiaduron neu gofnodion myfyriol 
· aseiniadau 
· dadansoddiadau o ddigwyddiadau arwyddocaol 
· cyflwyniadau
· cynnyrch eraill ymarfer neu asiantaeth
· arholiadau • profion ar-lein.
7.9. Rhaid i addysg ymarfer ym mhob cyfnod dysgu ymarfer gael ei asesu gan weithiwr cymdeithasol cofrestredig a phrofiadol sy’n addysgwr ymarfer cymwysedig neu sy’n hyfforddi i fod yn addysgwr ymarfer.
7.10. Mae angen i raglenni gael system i sicrhau ansawdd addysg ymarfer. Er eu bod wedi’u penodi gan awdurdodau lleol, mae addysgwyr ymarfer yn gwneud penderfyniadau ac argymhellion sy’n cael eu defnyddio gan fyrddau arholi i wneud penderfyniadau ynglŷn â dyfarniadau. O ganlyniad, bydd angen i bartneriaethau rhaglenni fod yn fodlon bod ymarfer yr addysgwr ymarfer o safon addas. 
Rhaid i brifysgolion, fel y corff dyfarnu, sicrhau bod system wedi’i sefydlu i fonitro a sicrhau ansawdd addysg ymarfer. Efallai y bydd rhaglenni’n credu mai’r Panel Asesu Ymarfer yw’r corff mwyaf priodol i dderbyn y cyfrifoldeb hwn.
7.11. Os nad yw’r addysgwr ymarfer dynodedig hefyd yn gyfrifol am reoli’r myfyriwr o ddydd i ddydd yn y safle, rhaid sicrhau bod y sawl sy’n gyfrifol am hynny yn cael digon o amser i baratoi’n briodol ar gyfer y rôl. Partneriaid rhaglenni fydd yn cytuno ar natur y paratoad hwn, ond rhaid sicrhau, o leiaf, bod yr unigolyn yn gyfarwydd â gofynion y rhaglen, ei rôl a’i gyfrifoldebau a sut y mae ei waith ef/hi yn cyfrannu tuag at ddatblygiad y myfyriwr. 
7.12. Mae Paragraff 5(2)(d) o’r Atodlen i’r Rheolau yn nodi bod yn rhaid i bob myfyriwr gwblhau o leiaf un cyfle dysgu ymarfer heb fod yn llai na 560 awr mewn awdurdod gwasanaethau cymdeithasol lleol, a bod yn rhaid i hyn gynnwys profiad o swyddogaethau gwasanaethau cymdeithasol statudol, gan gynnwys diogelu.   
Mae defnyddio a chyflawni prosesau statudol yn angen dysgu clir i bob myfyriwr gwaith cymdeithasol. O ganlyniad, rhaid i raglenni cymeradwy sicrhau bod pob myfyriwr yn cael profiad o weithio mewn fframwaith statudol sy’n cael ei ddarparu drwy gyfle dysgu ymarfer mewn awdurdod lleol. 
Er bod asiantaethau eraill yn cyflawni swyddogaethau statudol, mae profiad awdurdod lleol yn hanfodol er mwyn helpu myfyrwyr i ddatblygu:
· profiad o weithio mewn fframwaith statudol a defnyddio a chyflawni prosesau a swyddogaethau statudol 
· mwy o wytnwch drwy ddod i gysylltiad â’r amrediad o gyfrifoldebau sy’n benodol i waith awdurdodau lleol 
· gwell cyflogadwyedd.  
8. Sicrhau ansawdd 
8.1. Prif bwrpas rheoleiddio hyfforddiant yw amddiffyn y cyhoedd drwy’r sicrwydd y bydd pob gweithiwr cymdeithasol sy’n ymarfer wedi dilyn rhaglen hyfforddi gymeradwy sy’n bodloni safonau penodol o ran cymhwysedd. Mae rheoleiddio hefyd yn sicrhau myfyrwyr gwaith cymdeithasol bod yr hyfforddiant y maent yn ei dderbyn yn bodloni safonau proffesiynol ac sy’n gyson â rhaglenni cymeradwy eraill a’i fod yn fuddsoddiad yn eu datblygiad proffesiynol.
8.2. Nod y fframwaith cyfreithiol ar gyfer gofal cymdeithasol yng Nghymru yw sicrhau’r canlyniadau gorau posibl i’r rhai sydd angen gofal a chymorth, trwy roi llais cryf a rheolaeth go iawn iddyn nhw dros y gwasanaethau y maent yn eu derbyn. Mae’n hanfodol felly bod y cymwysterau proffesiynol ar gyfer gweithwyr cymdeithasol ac eraill yn cael eu cynllunio’n briodol.  
                     
Byddwn ni’n ymarfer ein swyddogaeth reoleiddio drwy: 
· bennu Rheolau ar gyfer cymeradwyo a sicrhau ansawdd cyrsiau gwaith cymdeithasol ar lefelau cymhwyso ac ôl-gymhwyso 
· ystyried ceisiadau i gymeradwyo rhaglenni 
· monitro rhaglenni cymeradwy yn flynyddol er mwyn sicrhau eu bod yn parhau i:
· gyrraedd y safonau a gyhoeddwyd 
· defnyddio systemau i werthuso a chraffu, a pharhau i ddatblygu a chanolbwyntio ar wella - parhau i gadw hyder dysgwyr a phartneriaid.
· cynnal adolygiadau thematig, pan fydd agwedd benodol ar addysg gwaith cymdeithasol yn cael ei hystyried ar draws darparwyr rhaglenni er mwyn rhannu ymarfer da ac ystyried pa wersi 
y gellir eu dysgu 
· cynnal adolygiadau cyfnodol, sef adolygiadau cynhwysfawr o raglenni er mwyn sicrhau eu bod yn parhau i fodloni’r gofynion ar gyfer eu cymeradwyo 
· cael proses i dynnu cymeradwyaeth yn ôl os nad yw safonau’n cael eu cyrraedd yn gyson.
8.3 	Gyda’i gilydd, mae Rhan III o’r Rheolau a Pharagraff 7 o’r Atodlen yn disgrifio’r berthynas reoleiddiol rhwng y rhaglen a ni.    
Gofal Cymdeithasol Cymru, Hydref 2021

Canllawiau atodol i’r Rheolau 
Atodiad 1 – Strwythur y radd gwaith
	Camau Datblygu
	Cynnwys
	Sut y mae’n cael ei hasesu
	Dyfarniad Ymadael

	Nodiadau Cyffredinol
	Mae cynnwys y rhaglen yn seiliedig ar:
· Y Datganiadau Meincnodi Pwnc ar gyfer Gwaith Cymdeithasol1  
· Y Safonau Galwedigaethol Cenedlaethol ar gyfer Gwaith Cymdeithasol2
· Y Cod Ymarfer Proffesiynol Gofal Cymdeithasol3 
	Rhaid i bob asesiad adlewyrchu’r rhaglen fel dyfarniad academaidd a phroffesiynol integredig. O ganlyniad, bydd asesiad yn defnyddio tystiolaeth o integreiddio sgiliau a gwybodaeth â dealltwriaeth gysyniadol berthnasol a dangos cymhwysedd.
	Mae ar fyfyrwyr sy’n cwblhau rhan o’r rhaglen broffesiynol, ond nid y rhaglen gyfan, angen dyfarniadau ymadael amgen i gydnabod yr hyn y maent wedi’i gyflawni.

	Cyflwyniad a Chyfnod Sylfaen 
	Ar y lefel hon bydd myfyrwyr yn canolbwyntio ar godi ymwybyddiaeth, sgiliau a meithrin gwybodaeth a byddant yn dod yn gyfarwydd â’r canlynol:
· y fframwaith deddfwriaethol a pholisi cyffredinol ar gyfer gwasanaethau cymdeithasol a llesiant yng Nghymru 
· y meysydd sgiliau allweddol sydd eu hangen ar weithwyr proffesiynol ym maes gwaith cymdeithasol 
· effaith ymarfer gwaith cymdeithasol ar bobl sydd angen gofal a chymorth a’u gofalwyr
· trefniadaeth a strwythur gwasanaethau sy’n ceisio hybu gofal cymdeithasol a llesiant 
· ymchwil sy’n berthnasol i’w lleoliad ymarfer
	· Asesiad ffurfiannol a chrynodol o ddysgu academaidd a dysgu ymarfer mewn coleg a lleoliadau ymarfer a fydd yn cynnwys gweithdai sgiliau. Drwy’r asesiad hwn dylai myfyrwyr allu dangos dealltwriaeth o 6 rôl allweddol gwaith cymdeithasol a’r ugain Safon Alwedigaethol Genedlaethol a dangos bod eu cymhwysedd ynddynt yn datblygu.
· Cwblhau’r tasgau asesu ar gyfer pob un o fodiwlau’r rhaglen.
· O leiaf 700 awr o Ddysgu Ymarfer sy’n cael ei Asesu mewn dim mwy na dau gyfle dysgu ymarfer.
· Dadansoddiad a gwerthusiad myfyrwyr o’r ffordd y maent yn cymhwyso Côd Ymarfer Proffesiynol Gofal Cymdeithasol drwy:
· eu hagwedd at ddatblygiad proffesiynol ac academaidd 
· gwaith sy’n cael ei asesu 
	· Tystysgrif mewn AU 
· Diploma mewn AU; neu
· Tystysgrif Ôl-radd mewn AU 

	Cymhwyso 
Gwybodaeth, 
Sgiliau a 
Gwerthoedd mewn Ymarfer Gwaith 
Cymdeithasol
	Ar y lefel hon bydd myfyrwyr yn canolbwyntio ar ddatblygu dealltwriaeth gysyniadol o sgiliau ymarfer a phrofiad a defnyddio’r ddealltwriaeth honno mewn ymarfer proffesiynol.  Byddant yn ymdrin â’r canlynol:
• pum maes Gwybodaeth a Dealltwriaeth o’r Pwnc4  
· Theori Gwaith Cymdeithasol 
· Gwerthoedd a Moeseg 
	
	



1. Datganiad Meincnodi Pwnc – Gwaith Cymdeithasol, Yr Asiantaeth Sicrhau Ansawdd
2. Y Safonau Galwedigaethol Cenedlaethol ar gyfer Gwaith Cymdeithasol, Gofal Cymdeithasol Cymru
3. Côd Ymarfer Proffesiynol Gofal Cymdeithasol, Gofal Cymdeithasol Cymru
4. Yn seiliedig ar y Datganiadau Meincnodi Pwnc ar gyfer Gwaith Cymdeithasol

	Camau Datblygu
	Cynnwys
	Sut y mae’n cael ei hasesu
	Dyfarniad Ymadael

	
	· Pobl ag anghenion gofal a chymorth a gofalwyr sydd angen cymorth 
· Natur ymarfer gwaith cymdeithasol 
· Arwain, trefnu a darparu gwasanaethau gwaith cymdeithasol a gofal cymdeithasol 
• Y pum Sgil Benodol i’r Pwnc a sgiliau eraill5 
· Sgiliau datrys problemau 
· Sgiliau cyfathrebu 
· Sgiliau gweithio gyda phobl eraill 
· Sgiliau datblygiad personol a phroffesiynol 
· Defnyddio technoleg a sgiliau rhifiadol6 
	· dysgu ymarfer
· eu hymddygiad 
• Dangos dealltwriaeth o chwe rôl allweddol gwaith cymdeithasol fel y maent yn cael eu diffinio gan y Safonau Galwedigaethol Cenedlaethol a’r wybodaeth a’r sgiliau y gofynnir iddynt eu cael 
	

	Datblygu a 
Chadarnhau 
Cymhwysedd mewn Ymarfer Gwaith 
Cymdeithasol 
	Ar y lefel hon bydd myfyrwyr yn datblygu ac yn cadarnhau eu cymhwysedd mewn ymarfer gwaith cymdeithasol a chymhwyso gwybodaeth am y pwnc a sgiliau.  
Bydd hyn yn cynnwys:
· Y gallu i gymhwyso egwyddorion polisi cymdeithasol Cymru a’r fframwaith deddfwriaethol yn eu hymarfer 
· Y gallu i wneud defnydd priodol o ymchwil wrth wneud penderfyniadau a ffurfio barn broffesiynol ynglŷn ag ymarfer ac wrth werthuso canlyniadau 
· Myfyrwyr yn dangos barn broffesiynol, ymyriadau a myfyrio beirniadol 
	Dysgu yn y coleg ac o leiaf 560 awr o ddysgu ymarfer mewn un cyfle dysgu ymarfer. (Rhaid i’r cyfanswm oriau dysgu ymarfer yn ystod y cyfle hwn a chyfleoedd dysgu ymarfer blaenorol fod o leiaf 1,400 awr).  
Erbyn diwedd y lefel hon a phan fyddant yn graddio (â gradd anrhydedd) rhaid i fyfyrwyr allu: 
· Bodloni’r Safonau Galwedigaethol 
Cenedlaethol ar gyfer Gwaith Cymdeithasol.
· Dangos eu bod wedi bodloni gofynion Gwybodaeth a Dealltwriaeth o’r Pwnc sydd yn y Datganiadau Meincnodi.
· Dangos eu bod wedi meithrin ac integreiddio’r Sgiliau Pwnc Penodol a sgiliau eraill sy’n cael eu disgrifio gan y Datganiadau Meincnodi.
· Integreiddio’r Côd Ymarfer Proffesiynol Gofal Cymdeithasol a dadansoddi’n feirniadol y ffordd y mae’n cael ei gymhwyso ym mhob agwedd ar eu gwaith.
	· Gradd 
· Diploma Ôl-radd, neu 
· Radd Meistr nad yw’n cymhwyso



5. Ibid
6. Gweler atodiad 2

Mae’r Datganiadau Meincnodi Pwnc yn disgrifio’r safonau trothwy y mae’n rhaid i bob myfyriwr eu cyrraedd. Rhennir y rhain yn ddwy ran, sef gwybodaeth a dealltwriaeth, a’r sgiliau cysylltiedig ar gyfer pynciau penodol a sgiliau eraill.
1. Gwybodaeth a dealltwriaeth 
Ar ôl graddio â gradd anrhydedd mewn Gwaith Cymdeithasol, rhaid i fyfyrwyr allu dangos: 
1. dealltwriaeth gadarn o’r pum maes creiddiol o ran gwybodaeth a dealltwriaeth sy’n berthnasol i waith cymdeithasol, fel y maent yn cael eu disgrifio yn Adran 5 (o’r Datganiadau Meincnodi)7, gan gynnwys eu cymhwyso i ymarfer a darparu gwasanaeth 
2. gallu i ddefnyddio’r wybodaeth a’r ddealltwriaeth hon mewn ffordd integredig, mewn cyddestunau ymarfer penodol 
3. gallu i ddefnyddio’r wybodaeth a’r ddealltwriaeth hon i ffurfio perthnasoedd effeithiol gyda defnyddwyr gwasanaeth a gofalwyr, a pherthnasoedd gyda gweithwyr proffesiynol eraill a thrwy oruchwyliaeth 
4. arfarnu dysgu a phrofiad blaenorol a’r gallu i ymgorffori hyn yn eu dysgu a’u hymarfer yn y dyfodol, gan gynnwys cymryd rhan mewn goruchwyliaeth 
5. cydnabod a deall posibiliadau a chyfyngiadau Gwaith Cymdeithasol, fel disgyblaeth sy’n seiliedig ar ymarfer, o ran gallu gwaith cymdeithasol i newid unigolion a chymdeithas 
6. gallu i ddefnyddio technegau ymchwilio ac ymholi ag ymwybyddiaeth fyfyriol, i gasglu, dadansoddi a dehongli gwybodaeth berthnasol 
7. gallu wedi’i ddatblygu i werthuso gwybodaeth a thystiolaeth o ffynonellau amrywiol yn feirniadol. 
 
2. Sgiliau ar gyfer pynciau penodol a sgiliau eraill 
Ar ôl graddio â gradd anrhydedd mewn Gwaith Cymdeithasol, rhaid i fyfyrwyr allu dangos gallu wedi’i ddatblygu i wneud y canlynol: 
1. cymhwyso sgiliau craidd amrywiol fel y nodir yn Adran 5 (o’r Datganiadau Meincnodi)8 a hynny mewn ffordd greadigol 
2. cyfathrebu’n effeithiol â defnyddwyr gwasanaeth a gofalwyr, ac â gweithwyr proffesiynol eraill 
3. cyfuno dealltwriaeth glir o faterion moesegol a chodau neu safonau moeseg, ymddygiad ac ymarfer perthnasol â’u hymyriadau mewn sefyllfaoedd penodol 
4. ymarfer lefel briodol o annibyniaeth a menter wrth wneud penderfyniadau unigol yng nghyddestun gofynion goruchwyliaeth, cydweithredu a moeseg a gofynion sefydliadol 
5. gwreiddio sgiliau myfyrio’n feirniadol ar eu perfformiad a bod yn gyfrifol am addasu camau gweithredu a dysgu gwersi o hynny, gan ddefnyddio mecanweithiau cefnogi priodol lle bo angen. 

7. Disgrifir pum maes creiddiol gwybodaeth a dealltwriaeth o’r pwnc fel:
· Theori Gwaith Cymdeithasol
· Gwerthoedd a Moeseg 
· Defnyddiwr Gwasanaeth a Gofalwyr 
· Natur ymarfer gwaith cymdeithasol
· Arwain, trefnu a darparu gwasanaethau gwaith cymdeithasol.
8. Y pum maes sgiliau craidd y dylai gweithwyr cymdeithasol sy’n cymhwyso eu meithrin a’u hintegreiddio yw:
· Sgiliau datrys problemau
· Sgiliau cyfathrebu
· Sgiliau gweithio gyda phobl eraill
· Sgiliau datblygiad personol a phroffesiynol
· Defnyddio Technoleg gwybodaeth a chyfathrebu

Atodiad 2 – Datganiad Meincnodi Pwnc – Gwaith Cymdeithasol 
Gofynion Technoleg Gwybodaeth a Chyfathrebu 
Defnyddio technoleg a sgiliau rhifiadol 
Mae’r Datganiad Meincnodi Pwnc yn nodi ei bod yn ofynnol i raddedigion mewn gwaith cymdeithasol allu defnyddio technoleg gwybodaeth a chyfathrebu yn effeithiol ac yn briodol ar gyfer y canlynol: 
1. cyfathrebu proffesiynol, storio ac adalw data a chwilio am wybodaeth
2. cyrchu a chymathu gwybodaeth fel sail i weithio gyda phobl sy’n defnyddio gwasanaethau  
3. dadansoddi data er mwyn gallu gwneud defnydd effeithiol o ymchwil wrth ymarfer  
4. gwella sgiliau datrys problemau 
5. cymhwyso sgiliau rhifiadol i gyfrifoldebau ariannol a chyllidebol 
6. deall effaith gymdeithasol technoleg, gan gynnwys cyfyngiadau cyfrinachedd ac ymwybyddiaeth o effaith y ‘rhaniad digidol’.

